שמואל יצחק הילמן

הרב שמואל יצחק הילמן (י"ב בתמוז תרכ"ח, 2 ביולי 1868 - י"ח בסיוון תשי"ג, 1 ביוני 1953) היה הרב הראשי של גלאזגו וראב"ד לונדון, מחבר סדרת ספרי אור הישר. חותנו של הרב הראשי לישראל יצחק אייזיק הלוי הרצוג. נולד בשאדובו, מחוז קובנה, ליטא, לרב אברהם חיים הילמן, מצאצאי הרב שמואל הילמן, רבה של מץ. אמו פיה רבקה הייתה מצאצאי הרב יחזקאל קצינאלפוגין, בעל "כנסת יחזקאל". בצעירותו למד תורה מדודיו, הרב מרדכי הילמן, אב"ד פסבאטין, והרב נח יעקב הילמן. למד בישיבת וולוז'ין והוסמך לרבנות על ידי הרב אליהו דוד רבינוביץ תאומים, הרב רפאל שפירא, הרב מאיר שמחה הכהן והרב יעקב דוד וילבסקי. בשנת תר"נ (1890) נישא לחיה שיינה, בת יצחק צבי קמפנר. בשנת תרנ"ז (1897), כשהיה בן פחות משלושים, מונה לרב וראש בית דין ברזינו, פלך מינסק בבלארוס. בשנת תרס"ח (1908) היגר לבריטניה כדי לכהן כרב הראשי של גלאזגו שבסקוטלנד. בשנת תרע"ד (1914) התמנה לראב"ד לונדון. בתקופת כהונתו בלונדון פעל לסייע ליהודי בלגיה שהתגוררו כפליטים באנגליה במלחמת העולם הראשונה, ועל כך קיבל מדליית זהב מאת אלברט, מלך הבלגים. בשנת 1927 הוא פעל נגד פעילות של יוסף שפוצ'ניק בנושא עגונות. בשנת תרצ"ד (1934) עלה לארץ ישראל והשתקע בירושלים. ייסד את ישיבת אוהל תורה בשכונת רחביה, ששימשה ככולל לאברכים תלמידי חכמים נודעים. בין חברי הכולל: הרב שלמה זלמן אוירבך, הרב יוסף שלום אלישיב, הרב שמואל הלוי ואזנר, הרב בנימין יהושע זילבר והרב ברוך יצחק לוין. את עיקר זמנו הקדיש לכתיבת סדרת ספריו – "אור הישר", המכילה כעשרים כרכים ובהם חידושים, הערות וציונים על כל ספרות המקרא, התנ"ך, המדרש, המשנה, התלמוד הבבלי, התלמוד הירושלמי והרמב"ם. בשנת תש"ח (1948) קיבל את פרס הרב קוק על שני כרכי "אור הישר" על התלמוד הירושלמי. הרב הילמן נפטר בירושלים בשנת 1953, ונקבר בבית הקברות סנהדריה. ספדוהו חתנו הרב הראשי יצחק אייזיק הלוי הרצוג, הרב איסר זלמן מלצר (עמו למד בישיבת וולוז'ין), שר הדתות משה שפירא. באזכרה בלונדון נשאו דברים הרב ישראל ברודי והרב יחזקאל אברמסקי. בתו, שרה הרצוג, הייתה אשת הרב הראשי הרצוג. בנו, דוד הילמן (1894-1974), היה אמן בלונדון, ובין השאר עיטר אחד עשר חלונות ויטראז' בבית הכנסת "רננים" בהיכל שלמה בירושלים ובמספר בתי כנסת בלונדון. ארכיונו מופקד במחלקת הארכיונים בספרייה הלאומית בירושלים. בשנת 2020, שיתף הרב פינחס אליעזר "פיני" דונר, רב דקהילת בוורלי הילס בארצות הברית, פעולה עם נשיא מדינת ישראל יצחק הרצוג, נכד של שרה הרצוג הבת של הרב הילמן, בהוצאה מחודשת של ספר שפורסם במקור בשנת 1927 על ידי הרב הילמן. הספר מכיל דרשות של הרב הילמן על ספר בראשית, וכן מספר הספדים על דמויות חשובות שנפטרו בראשית המאה העשרים. בנוסף לתוכן המקורי, ההוצאה המחודשת כללה גם מונוגרפיה ביוגרפית בת 130 עמודים על חיי ופועלו של הרב הילמן, אשר חשפה פרטים חדשים שלא היו ידועים עד כה על הרב. הספר גם כלל הערות שוליים נרחבות על הדרשות וההספדים, עם הפניות והסברים על עבודתו של הרב הילמן. ב-23 ביוני 2024, נפגש הרב דונר עם משלחת מבוורלי הילס בבית הנשיא הרשמי של הנשיא הרצוג בירושלים, להשקת מהדורה מחודשת של יצירתו של הרב הילמן, "אור הישר" על מסכת שבת. הספר, שפורסם במקור בשנת 1941 כחלק מספר על ארבע מסכתות, הורחב על ידי הרב דונר מהיקף של 32 עמודים על מסכת שבת לנפח של יותר מ-500 עמודים. מהדורה זו כוללת ביאורים והסברים על כל אחד מההערות של הרב הילמן על הטקסט. הנשיא הרצוג בירך על הספר החדש, וכינה אותו "הישג מדהים" ו"מחווה למורשת של סבי הגדול". שיתוף פעולה זה בין הרב דונר לבין הנשיא הרצוג הביא לתרומה ייחודית ויקרת ערך לעולם הספרות היהודית ורבניות, וסיפק תובנות חדשות על חיי ופועלו של הרב הילמן, שהיה אחד מגדולי הרבנים של ראשית המאה העשרים. "צפה בראיון עם הרב דונר והנשיא הרצוג על הוצאתו המחודשת של ספרו של הרב הילמן". YouTube. נבדק ב-2023-05-17. דוד תדהר (עורך), "הילמן שמואל יצחק", באנציקלופדיה לחלוצי הישוב ובוניו, כרך ד (1950), עמ' 1796 הרב מרדכי גימפל בארג, תורת האוהל - ואור הישר, שערים, ביקורת ספרים על ספרי – "אור הישר", 1 בדצמבר 1949 נפטר הרה"ג ש. י. הילמאן, הצופה, 2 ביוני 1953 ישעיהו וולפסברג, דמותו של גאון: לזכר הגרש"י הילמאן, ז"ל, הצופה, 9 בספטמבר 1953, עמ' 3 הרב זאב גולד, הגאון ר' שמואל-יצחק הילמאן זצ"ל: שנה לפטירתו, הצופה, 18 ביוני 1954, עמ' 4 'הילמן, ר' שמואל־יצחק ב"ר חיים', בתוך: דב ליפץ (מרכז המערכת), נתן גורן [ואחרים] (מערכת), יהדות ליטא, כרך ג, ספר א: "אישים", תל אביב: עם הספר, תשכ"ז, עמ' 44 (ספר יזכור לקהילת ליטא, בספריית העיר ניו יורק, תמונה 1242). שמואל יצחק הילמן, באוצר הפירושים - אליהו משה גנחובסקי ספרו אור הישר על הירושלמי זרעים ומועד באתר היברובוקס קובץ הספדים שנשא הרב הילמן על רבנים ואנשים שונים (ביניהם מחותנו הרב יואל לייב הלוי הרצוג, הרב יעקב רבינוביץ והרב חיים פינק) וכן הספד קולקטיבי על חללי פרעות תרפ"ט בחברון. גנזך המדינה, 1927 - 1935 שמואל יצחק הילמן (1868-1953), דף שער בספרייה הלאומית מרת פ. הילמן, באתר המשקיף, ‏12 בנובמבר 1941 (עמ' 4) צאל, מכתב מאנגליה, באתר מוריה, ‏22 באפריל 1914 (עמ' 2) דיווח, באתר העולם, ‏17 במאי 1393 (עמ' 11) פרס הרב קוק לספרות תורנית, באתר ידיעות תל אביב, ‏15 בינואר 1949 (עמ' 22) ארכיון שמואל יצחק הילמן, בספרייה הלאומית "Israel President's Residence Hosts Rabbi Pini Dunner of Beverly Hills Synagogue". The Yeshiva World. נבדק ב-2024-07-01. "רבה של בוורלי הילס העניק מתנה לנשיא - ספר שחיבר סבו". ככר השבת. נבדק ב-2024-07-01. "מבוורלי הילס לבית הנשיא: הנשיא הרצוג באירוח מיוחד". מעריב. נבדק ב-2024-07-01.